
Trigger Warning / Tartalmi figyelmeztetés

 

Ez a regény az alábbi, egyes olvasók számára felkavaró témákat tartalmaza:

Halál és gyász

Háborús jelenetek

Tömeges pusztulás

Fizikai erőszak

Lelki bántalmazás

Verbális agresszió

Démoni lények, természetfeletti erőszak

Vérrel kapcsolatos rituálék

Hatalmi visszaélés, politikai intrika

Sötét, nyomasztó jelenetek

Lelki manipuláció

Domináns-alárendelt dinamika

Trauma és traumafeldolgozás

Identitásválság

Szülők halála

Trágár beszéd

A történet sötét, morálisan összetett világban játszódik, ahol a jó és a rossz határa nem mindig egyértelmű.


Kiejtési útmutató

 

Nevek:

Vespera – Veszpera

Drystan – Drisztán

Zorath – Zorát

Seraphina/Sera – Szerafina/Szera

Lyra – Líra

Raiden – Réjden

Lucian – Lucián

Ravenna – Ravenna

Nocturna – Nokturna

Valthor – Valtor

Nysera – Niszera

Ciaran – Sziaran

Xerath – Kszerat

Zephyra – Zefira

Mordrin – Mordrin

Elysia – Elisszia

Brayth – Bréjt

Selvaris – Szelvarisz

 

 

Rangok/szavak:

Primarcha – primarka

Aurelius – auréliusz

Evocatus – evokátusz

Inceptus – inszeptusz

Orphen – orfen

Rothar – rotár

Spectarus – spektárusz

Varethiel – Váretiel

Vaelthir – Veltír

Velarith – velárit

 

Városok:

Aetherion – Eterion

Solarion – Szolárion

Voltaris – Voltárisz

Elyrion – Elirion

Illumirion – Illumirion

Alcanthar – Álkántár

Prológus

Kétszáz évvel ezelőtt

Drystan

Aetherion.

A város, mely egykoron az enyém volt.

A miénk.

Most mégis az a hely, amit a legjobban gyűlölök a világon.

Régen az otthonomnak tartottam, és azt hittem, örökké az lesz. De ez azon az éjjelen megváltozott, amikor elvesztettem őt…

A csatatér közepén álltam.

Az éj sötétje vörösben és narancsban égett, a lángok felcsaptak a város falai fölött. A levegő forró volt, nehéz. Füst és hamu tapadt a bőrömre, a tüdőmet minden lélegzetvétel marta. A nyelvemen fémes íz ült, vér és halál keserű keveréke. A talaj remegett a talpam alatt, tompa lüktetéssel válaszolva az energia becsapódásaira.

Ordítások harsantak az utcákon. Nem tudtam különválasztani őket. Parancsok, kétségbeesett sikolyok és haldoklók hörgései folytak össze egyetlen lüktető zajjá. A szemem előtt testek zuhantak a földre, ismerős arcok torzultak el a fájdalomtól.

A düh lassú méregként áradt szét az ereimben, a tehetetlenség feszítette a mellkasom.

A birodalom, melyet bevehetetlennek hittünk, most előttem hullott darabjaira.

Az ujjaim ökölbe szorultak, az energia tomboló viharként lüktetett a bőröm alatt. Éreztem, ahogy a haldoklókból kiszakadó életenergia belém áramlik. Az idegen erő égető tűszúrásként futott végig az ereimen. A látásom beszűkült, egyetlen cél lebegett előttem, az ölés.

Kinyújtottam a kezem, és amerre csak néztem, testek rogytak össze élettelenül.

Előreléptem. Újra és újra.

Csúszott a talpam, vér és hamu keveredett a földön. A karom sajgott, a mellkasom égett, de nem álltam meg. Hiába fogyott az erőm. Csak mentem előre, mert nem volt választásom.

De mindhiába. Összeroppantunk a démonok, holtak és árnyak hordáinak nyomása alatt.

Akármerre fordultam, csak fájdalomtól eltorzult arcok villantak elém, és a végítélet által meggyötört testek hullottak a porba.

Nem voltam ott mindenhol.

Nem értem oda hozzájuk időben.

Nem tudtam mindenkit megvédeni.

Mert nem voltam elég erős.

Minden, mellettem összeeső velarith látványa után egyre kisebb gombóccá rándult a gyomrom. Kezdett fogyni az energiám.

Bármennyire is vadul tombolt a küzdelem, fél szemmel végig Vesperát figyeltem. A fénye áttörte a sötét, gomolygó füstöt, és ez reményt adott. Ez volt az egyetlen kapaszkodónk a káoszban.

Raiden kiáltása túlharsogta a küzdelem zajait. Hallottam már diadalban és vereségben, de ilyen fájdalomban még soha.

Amikor odafordultam, a látványtól földbe gyökerezett a lábam. Nem Raident láttam, hanem a démon önelégült mosolyát. A kezét a magasba tartotta, azonnal odaterelve a figyelmem.

Vörös, vértől csöpögő, még pulzáló trófea.

Aztán Raiden élettelenül rogyott össze.

Egy végtelennek tűnő másodpercig bámultam őt. Levegő után kapkodtam, de csak a maró füstöt lélegeztem be. A mellkasom szorított, ellent tartott a levegővételeimnek.

Ezután minden zavarossá vált.

A zajok egybefolytak, a képek elmosódtak. Egy pillanatra újra Vesperára néztem. A csatatér felett lebegett, a belőle áradó fény fájdalmasan pulzált. Raident figyelte, majd a tekintete rám siklott. Abban a másodpercben tudtam, ugyanazt érzi, amit én.

Harag égett a szemében. A fénye növekedni kezdett, és robbanásszerűen tört ki belőle. Hunyorognom kellett miatta.

Túl messzire ment, túl sok erőt használt fel!

Tudtam, és mégsem állítottam meg.

Mert bennem is ugyanaz a düh lángolt. Kitártam a karom, és az összes haragomat erővé formálva démonok tucatjait téptem szét.

A következő pillanatban éles fájdalom hasított a mellkasomba, a levegő a tüdőmben rekedt. A lábam megremegett, kétségbeesetten kerestem kapaszkodót, de nem volt.

Csak egy tekintetet láttam, és egy mosolyt.

Egy gyűlölettől fűtött, önelégült vigyort.

Aztán Vespera sikolya ütötte meg a fülem. Távoli, kétségbeesett, és olyan fájdalommal telt, amilyet soha nem hallottam azelőtt.

A világ elsötétült, és én beleolvadtam a semmibe. De a lelkemet tépő kudarc érzése az ürességben is kínzott. Csak sodródtam a sötétségben, lebegtem idő és forma nélkül. A csend fülsüketítő volt, de nem maradt sokáig velem.

Amikor újra éreztem a testem, könyörtelen, akaratot hajlító kín feszítette szét a mellkasom, hogy erőszakkal visszapréselje bele a lelkem.

A sötétség megremegett körülöttem, majd szertefoszlott.

Az első lélegzetvételem görcsösen tört fel. A levegő égette a tüdőmet, köhögés rázta meg a testem. A szívem vadul vert, mintha pótolni akarná az elmulasztott dobbanásokat.

Remegtem. A hideg föld nyomta a hátam, a vér átszivárgott a pólómon.

Homályosan láttam mindent, de halvány fényt érzékeltem magam felett. Elmosódó foltok kezdtek lassan alakot ölteni. Pislognom kellett, hogy kitisztuljon. Vespera alakja rajzolódott ki, ahogy mellettem térdelve fölém hajolt.

Az ajkán halvány, elégedett mosoly ült. Olyan békés, olyan szeretetteljes, hogy egy másodpercre azt hittem, csak egy rémálom volt az egész, éjszakai lidércnyomás.

De a belőle áradó fény halványodni kezdett, majd elhalt.

A mosoly nem tűnt el az arcáról, mikor a teste elernyedt. Törékeny alakja lassan mellém zuhant a porba.

Üvölteni akartam.

A mellkasom feszült, a szám megnyílt, de nem jött ki hang a torkomon.

Kapkodva ültem fel, és utánafordultam. A tenyeremet felsértette a kő, a térdem megcsúszott a hamun, de a fájdalom nem ért el a tudatomig.

Amikor elértem, a kezem ösztönösen zárult köré. Próbáltam kitapintani a pulzusát, de nem éreztem. Félelem és fájdalom furcsa elegye szorította a torkom.

Magamhoz húztam, az ölembe vontam, a feje a mellkasomra zuhant. Szorosan köré fontam a karom, reméltem, hogy puszta erővel életben tarthatom.

A düh tépett belülről.

Nem volt jogod ehhez!

A levegő kiszakadt belőlem, a kiáltás végre utat talált. Nem érdekelt, ki hallja. Nem érdekelt semmi.

Nem volt jogod visszaszuszakolni ebbe a testbe!

A mellkasom égett, a tüdőm tiltakozott, de én csak üvöltöttem.

Nem volt jogod arra kényszeríteni, hogy egy olyan világban éljek, ahol te nem vagy többé!

Körülöttünk fülsüketítő volt a csend.

Nem tudtam, valóban véget ért-e a küzdelem, vagy csak az elmém zárta ki a világot. Nem hallottam mást, csak a saját gondolataimat, amelyek egymásba ütközve üvöltöttek bennem.

Nem volt joga ehhez!

Nem tehette ezt!

Aztán lassan tisztulni kezdett a fejem.

Ökölbe szorítottam a kezem, a karom megfeszült, a mellkasomban ismerős nyomás jelent meg. Szólítottam a holtak erejét, de nem történt semmi.

Becsuktam a szemem, és összpontosítottam. Az izmaim remegtek, az állkapcsom fájt az erőlködéstől, de Vespera továbbra sem mozdult.

A sikertelenség egyre nagyobb falat emelt elém, és én bárhogy próbáltam lerombolni azt az erőmmel, rést találni, repedést sem ejtettem rajta. A hatalmam nem engedelmeskedett. A remény utolsó szikrája a kezem között hunyt ki.

Aztán lépéseket hallottam. Lassúak voltak. Kimértek.

Felemeltem a fejem. A düh hirtelen, vakítóan lobbant fel bennem, és elnyelt minden más érzést, minden racionális gondolatot.

Elengedtem Vesperát, majd a gyilkos ösztön talpra rántott.

Előrelendültem, közben támadásra emeltem a kezem, de hirtelen olyan fájdalom hasított belém, ami megállította a mozdulatom. Összegörnyedtem, a szám üvöltésre nyílt, de csak megkínzott hörgés hagyta el a torkomat.

A lábam megrogyott alattam, és térdre zuhantam.

Mindig azt hittem, hogy én nem hajlok és nem török meg.

Mégis térdre kényszerítettek.

Zorath

A sötétségnek először súlya volt. A mellkasomra feküdt, és beleszorította a lélegzetet. Éreztem a hiányt, de fogalmam sem volt arról, mi történt, vagy mit szakítottak el tőlem. Egy ideig csak lebegtem a semmiben, nem tudtam, hol végződőm én és hol kezdődik a világ.

Aztán lassan kezdett kiélesedni minden.

A tüdőm első tágulása fájt. Éles, kapkodó levegőt vettem, amely tűzként perzselte a bordáimat.

A következő pillanatban a szél végigsimított rajtam. Halvány, hűvös, ismerős, és mégis idegen. Lúdbőr, apró remegés futott végig rajtam. Ismeretlen érzések. Vagyis kibaszottul ismerősek, és mégsem.

Nem ismertem ezt a testet.

A kezem ökölbe szorult, és az ujjaim finoman morzsolgatták egymást. Furcsa érzés volt. A tenyerem nyirkosságától a mozdulat meg-megakadt. Minden érintés, minden hang túl éles volt, a világ szinte rám kiabált.

Próbáltam rájönni, miért érzem ennyire különösen magam. Miért olyan idegen a saját lélegzetem. Miért olyan, mintha először történne meg minden.

A fejemben csend volt. Hiába tettem fel a kérdéseket, nem jött az ismerős, megnyugtató hangon a válasz. A kezem az államra simult, aztán le a nyakamra. Próbáltam keresni legalább egy ismerős részt, de nem találtam.

Felemeltem a fejem, a látásom még homályos volt, de fokozatosan tisztulni kezdett a kép.

Egy különös helyen voltam. Nem tudtam, hol, de az elmém hátuljában motoszkált a tudat, hogy ismerem ezt a várost. A biztonság és otthon érzése szólított meg, holott ez a hely lángokban állt. Pusztulást láttam minden sarkon, amerre csak néztem.

Az előttem magasodó torony falai megrepedtek, a márványudvaron mindenfelé csatakos testek hevertek, némelyikben még pislákolt az élet utolsó szikrája. A föld helyenként felhasadt, a lilán örvénylő égbolt alig látszott a füst fojtogatásától. A levegő megtelt a nép halálhörgésével.

Aztán megláttam a testét.

A világ arra az egy másodpercre szűkült össze. Nem tudtam, hogy hívják, de ez nem is számított. Mélyen belül az ösztönöm azt súgta, hogy ő hozzám tartozik. A pillantásom rátapadt, a fájdalom olyan mélyen mart belém, hogy meg kellett volna görnyednem tőle. De nem tudtam. A testem merev volt, nem engedelmeskedett a parancsaimnak.

A tekintetem hosszú perceken át az arcán nyugodott. Egy kis ideig azt hittem, csak alszik, de mélyen belül tudtam, hogy ez nem igaz. Hiányzott róla az a megfoghatatlan erő, amit az élet csókol rá.

Aztán a figyelmemet a mellette térdelő férfialak vonta magára. Zihált, ruhája csatakosra ázott a vértől, barna haja vörösen tapadt a homlokára. Maga is úgy festett, mint egy halott, akit egy élő testbe zártak. A válla meggörnyedt, a keze remegett, de a pillantása belém fúródott. Nem tudtam, ki ő, mégis úgy éreztem, ezerszer láttam már ezt az arcot.

Úgy bámult rám, mint aki ismer. Az arca meggyötört volt, a szemében fájdalom és értetlenség csillogott.

Bennem pedig düh lobbant.

Egy belső hang azt súgta, hogy ő okozta annak a lánynak a halálát. Hogy ő a felelős mindenért.

Nem emlékeztem erre a világra, a saját testem is ismeretlen volt számomra, az iránta érzett gyűlölet mégis otthonosnak tűnt.

Ott térdelt előttem összetörve, vérben, a bukás bűzével körülvéve. Nem tudtam, mi történt, hogy kerültem ide, és azt sem, ki vagyok. De minden sejtem üvöltötte, hogy miatta történt, hogy miatta szenvedek.

És ezért gyűlöltem azt az ismerős idegent.


1. fejezet

Az újrakezdés lehetőség…

Winter

Az újrakezdés lehetőség. Legalábbis ezt mondják. Én viszont inkább végtelen körforgásnak éltem meg, ismétlődő mintázatnak, ahol az emberek jönnek-mennek, és végül mind egyformán csalódást okoznak.

Tudtam, hogy nem így kellene gondolnom erre az egészre, elvégre az új város és az iskola lehetne egy tiszta lap. Mégsem éreztem annak.

Az új szobám négy fala vett körül, melyek még nem zárták magukba néma tanúként a szenvedésem hangjait. Azokat a portlandi ház őrizte, ez viszont üres vászonként várta, mit hoz számomra ez az év.

Behunytam a szemem, és a gyomrom görcsbe rándult, ahogy egy régi emlék villant be. Végigfutott rajtam az a jól ismert zsibbadás, a szégyen ismerős érzete. A szívverésem felgyorsult, és ösztönösen meggörnyedtem, hogy elbújhassak a múlt elől.

Egy évvel ezelőtt az iskola udvarán álltam, ökölbe szorított kézzel. A barátaim körbevettek, hangosan nevettek, és az egyikük gúnyosan az arcomba vágta:

– Te tényleg azt hiszed, hogy szellemeket látsz? Baszd meg, ez beteges!

Nevettek rajtam. Legszívesebben elszaladtam, elbújtam volna, de tudtam, hogy az csak olaj lett volna a tűzre.

Ezért csak álltam ott a szégyentől felforrósodott arccal. A fogaim összeszorítottam, és azon voltam, hogy az arcom semleges maradjon, üres. Mintha nem érdekelne. Mintha a szavaik nem érnének el hozzám.

De elértek.

A mellkasom elszorult, össze akartam húzódni, hogy láthatatlan legyek. Minden egyes szó égetett, minden gúnyos nevetés mélyen belém mart, és ekkor értettem meg igazán, hogy senki nem fogja elhinni.

Soha senki nem fogja megérteni!

Hirtelen egy autó dudálását hallottam, mely visszarántott a valóságba. Amikor újra kinyitottam a szemem, az új szobámban álldogáltam, azonban a kezem olyan erővel szorult ökölbe, hogy a körmöm nyomot hagyott a tenyeremen. Ahogy engedtem a szorításon, a bőröm lüktetett, a fájdalom mégis lehorgonyzott a valóságba.

Új iskola.

Keserűség öntött el erre a gondolatra.

Október közepe van, épphogy elkezdődött a tanév, én pedig most iratkoztam be.

Szuper! Alig várom, hogy újrakezdjem az ismerkedős dolgot.

Már nem érdekelt, hogy ki hisz nekem, és ki nem. Nem akartam barátokat, nem akartam magyarázkodni. Csak túl akartam élni ezt az egy évet.

Nagy levegőt vettem, és az ágyam szélén ülve a sötét farmerem után nyúltam, aztán egy fekete pólót húztam magamra. Nem akartam feltűnést kelteni.

Ahogy kiléptem a hálószobámból, egy pillanatra megtorpantam a küszöbön. Arra számítottam, hogy a hatalmas, napfényes portlandi házunk folyosóján fogok állni, ehelyett itt voltam ebben az apró és sötét lakásban. Az előző ház minden szeglete emlékeket őrzött. A falakon lógó családi képek élettel töltötték meg a teret. A mi életünkkel. Itt viszont, a személyes tárgyaink dobozokban hevertek. Semmi nem kötött minket ide. A megsárgult tapéta, a kopott laminált padló más emberek életét tükrözte, nem a miénket. Nem éreztem otthonnak, de ez nem is számított. Egy sátorban is szívesen laktam volna, ha az elég messze van attól, amit hátrahagytam.

Persze nem miattam költöztünk New Orleansba. Apa sokáig mérlegelte, hogy elfogadja-e az állást, amit itt ajánlottak neki. Előrelépést jelentett, viszont azt is, hogy kitépi a gyökereinket. Nem akarta, hogy a végzős évemet máshol kelljen töltenem. Csak akkor mondtam el nekik, hogyan bánnak velem az iskolában. Ez pedig eldöntötte a költözés kérdését.

Ahogy beléptem a konyhába, anya éppen az ott heverő dobozokban kutatott. Hosszú, barna haját laza kontyba fogta a feje tetején, bár néhány apró tincse az arcába hullott. Apa mindig azt mondta, hogy ha rám néz, anyát látja bennem. Ugyanaz a mogyoróbarna tekintet, a rakoncátlan sötét fürtök, és az a pár makacs babahaj a tarkómnál, amik úgy kunkorodnak, mintha saját kis életük lenne. Mindig mosolyognom kellett, ha megláttam őket a tükörben. Szerettem anyára hasonlítani, úgy éreztem, ezáltal magamban hordozok egy darabot belőle. Egy meleg, ismerős dolgot, ami akkor is velem van, ha ő nincs.

– Jó reggelt! – szólítottam meg, ahogy az asztalhoz csoszogtam. A hangom még az ébredés utáni, karcos rekedtséggel szólt.

– Jó reggelt! Igyekszem megtalálni a bögréket, hogy tudjunk kávézni. – Fáradtnak tűnt, amikor egy másodpercre felnézett. Aztán újra minden figyelmét az előtte heverő doboznak szentelte.

– Segítsek? – vontam fel az egyik szemöldököm, mire egy kis ideig nem felelt, majd hirtelen felegyenesedett egy piros bögrét tartva a magasba.

– Megvan! – kiáltott fel elégedetten, és olyan széles mosoly terült el az arcán, hogy nekem is felfelé mozdult a szám sarka. Anya vidámsága ilyen volt. Ha nevetett, a fénye betöltötte a szobát, és átragadt ránk is.

– Az csak egy – vigyorogtam, ő pedig nagyot sóhajtott.

– Meglesz a többi is, ne aggódj! – intett türelemre, majd a kezembe nyomta a már meglévőt, hogy szolgáljam ki magam.

– És izgatott vagy az új iskola miatt? – kérdezte futólag, amikor újra felegyenesedett két másik bögrét tartva.

Nem feleltem, mert nem tudtam, mit mondhatnék erre. Nem éppen az izgalom volt az, amit éreztem. Igazából tettem rá magasról.

Miután kitöltötte a kávét magának is, teljes testével felém fordult, majd halkan felsóhajtott. A pillantása végigfutott rajtam, de nem volt benne vád vagy csalódottság, inkább valamiféle megértés. Pontosan tudta, min megyek keresztül. Meleg, barna szeme rám szegeződött, szemöldöke alig észrevehetően megemelkedett, szája vékony vonallá préselődött. Várt. Én viszont csak megrántottam a vállam.

– Winter, drágám, most újrakezdheted. Próbálj meg nyitott lenni! – kérlelt gyengéden.

Összepréseltem az ajkam, és bólintottam.

Persze, hisz mi másra is vágyna egy tizenhét éves, ha nem az újrakezdésre?

– Nézd, történt, ami történt, ezen már nem tudunk változtatni, de itt senki nem fog ismerni.

– Igazad van – feleltem, bár nem azért, mert így is gondoltam, egyszerűen csak szabadulni akartam ettől a beszélgetéstől.

– Úgy hiszem, megtanultad a leckét, és nem követed el még egyszer ugyanazt a hibát – szólalt meg, de a hangsúlya kérdést sejtetett.

– Ó, hidd el – ráztam meg a fejem, majd a tekintetem a padlóra siklott –, megtanultam, eszemben sincs újra megbízni bárkiben is. – A hangom ideges, erőltetett nevetéssé torzult.

– Nem éppen ezt a tanulságot kellene levonnod – sóhajtotta.

– Valóban nem? Akkor mégis mit? – robbant ki belőlem élesebben, mint szerettem volna. Ökölbe szorítottam a kezem, hogy lecsillapítsam magam. – Ne haragudj! Nem rád vagyok dühös, csak ez az egész… – kezdtem, de nem tudtam, hogyan is fejezhetném ki magam, ezért csak ráemeltem a pillantásom. Anya sűrűn biccentett.

– Igenis fontos, hogy meg tudj bízni a körülötted lévőkben, csak vannak dolgok, amiket jobb magunkban tartani, mert…

– Mert hazugnak gondolnak? – szakítottam félbe, mire ismét nagyot sóhajtott, majd a szájához emelte a csészét. Nagyot kortyolt belőle, aztán csendben a mosogatóhoz lépett, és beletette.

– Mégis jobb az őrültnél – felelte halkan.

Megrántottam a szemöldököm, és elfordítottam a fejem.

– Talán tényleg őrült vagyok – suttogtam magamnak, de anya így is meghallotta. Hirtelen felém fordult, az ajkát vékony vonallá préselte, homlokát alig észrevehetően összeráncolta.

– Ne mondj ilyet, Winter! – rázta meg a fejét, miközben félretolta a konyhapulton heverő dobozt. – Csak más vagy.

Más.

Ez a szó mindig kísértett.

Mintha egy külön világban élnék, ahol az árnyak suttognak, és ahol úgy érzem, sosem vagyok egyedül.

Egy világban, ami miatt mindig is kívülállónak éreztem magam.

– A normális emberek nem látnak olyasmit, mint én – dünnyögtem.

Anya erre nem felelt azonnal. Csak figyelt, talán mérlegelte, mit mondjon, ami nem hangzik se lekezelőnek, se túlzóan vigasztalónak.

– Az átlagos emberek nem látják, amit te – mondta végül. – Ez nem feltétlenül jelenti azt, hogy nem is létezik.

Keserűen elmosolyodtam. Ez egy régi beszélgetés volt kettőnk között, olyan, amit már számtalanszor lejátszottunk.

– De velem mindig beszélhetsz ezekről a dolgokról.

– Szerinted miért vagyok ilyen elbaszott?

– Ne mondj ilyet, Winter! Egyáltalán nem vagy az – korholt. – Különleges vagy.

– Akkor úgy kérdezem, szerinted miért vagyok ilyen „különleges”? – Gúnyosan ejtettem ki az utolsó szót, mire anya csak sóhajtott.

– Bár tudnám… – Közelebb lépett hozzám. Egy pillanatig azt hittem, hogy meg fog ölelni, de végül csak finoman megérintette a vállamat. – Tudom, hogy nem könnyű – gyengéden a fülem mögé igazította a hajam –, de biztos vagyok benne, hogy meg fogod találni azokat az embereket az életedben, akik elfogadnak olyannak, amilyen vagy.

Elfordítottam a fejem, a tekintetem a csempére tapadt, és belekortyoltam a kávémba. A forró ital kissé megégette a nyelvem, de valahogy mégis jól esett. A fájdalom lehorgonyzott a valóságba, és nem engedte, hogy újra elragadjon a szorongás.

Nem akartam mélyebben belemenni ebbe, mert akkor azt kellett volna mondanom, hogy nem akarom megtalálni azokat az embereket, igazából egyáltalán nem akarok másokkal kapcsolatba kerülni. De tudtam, hogy ha ezt mondom, akkor újabb beszélgetést indítok el, amihez nem volt erőm.

– Megpróbálok nem teljesen antiszociális lenni – mondtam végül, mire halványan elmosolyodott.

– Már ez is valami.

Odakint a város lassan életre kelt, autók zúgtak, és valahol a közelben egy kutya ugatott.

– Indulnom kell – nyögtem végül, majd a bögrémet a mosogatóba tettem.

Anya bólintott, de láttam a szemében azt a jól ismert aggodalmat, amitől mindig feszengtem egy kicsit.

– Vigyázz magadra!

Felvettem a táskám, és mielőtt kiléptem volna a konyhaajtón, még visszanéztem rá.

– Megpróbálok.

A kijárat felé indultam, de anya még utánam szólt:

– Elviheted az autóm, ma itthon leszek.

Ahogy odakaptam a fejem, felém dobta a slusszkulcsot.

– Köszi, majd jövök – biccentettem, és elindultam az autóhoz.

Egész úton röpködtek a gondolatok a fejemben, igazából nem is nagyon emlékeztem az útra. Szinte robotként vezettem az iskoláig. Fene tudja, hogy figyeltem arra, mit mond a GPS. Csak akkor eszméltem fel, amikor leállítottam a motort az iskola épülete előtti hatalmas parkolóban.

Gyerünk, Winter, képes vagy rá! – mantráztam magamban.

Mit akartam ezzel? Talán erőt meríteni belőle? Egy nagy sóhaj kíséretében kiszálltam az autóból, és az iskola épülete felé indultam.

Ahogy átvágtam a parkolón, megmagyarázhatatlan nyugtalanság kerített hatalmába. A gerincem mentén borsódzott a bőr, enyhe elektromosság cikázott végig rajta csigolyáról csigolyára. Nagyon jól ismertem ezt az érzést.

A szemem sarkából egy árnyalak mozgására lettem figyelmes. Ösztönösen odakaptam a fejem, és a látványtól földbe gyökerezett a lábam. A levegő bennrekedt a tüdőmben, a szívem vad, fájdalmas ütemben vert, lüktetését a torkomban is éreztem.

Sok mindent láttam már, amit nem neveznék normálisnak, de ehhez hasonlót még soha. Az engem bámuló lény nem volt ember, de állat sem. Két lábon állt, torz arányokkal. Karja természetellenesen hosszúra nyúlt, szinte súrolta a talajt, ujjai rémisztően begörbültek.

A testtartása nem hagyott kétséget. Támadni készült. Az izmai feszesen összehúzódtak, várva a megfelelő pillanatra. Az arca egy farkas pofájára emlékeztetett az előreugró, feszülő állkapocs miatt. Viszont amikor kinyitotta a száját, és előbukkantak cápaszerű fogai, a róluk csöpögő sötét folyadék belém fagyasztotta a vért.

A szemébe néztem. Mélyen ült a koponyájában, fénytelenül, mégis élénken figyelt, és ahogy rám szegeződött… Nem dühöt vagy ösztönt láttam benne, hanem hideg, számító éhséget.

A bőre szürke volt, majdnem fekete, de a rá eső fény megcsillant a testét fedő nyálkán. A fejét borító vágások szélén a bőr visszapöndörödött, sötétvörös, nedves hús bukkant elő alóla.

Elemi rettegés öntött el, olyan hirtelen és mindent elsöprő erővel, hogy egy másodpercre beszűkült körülöttem a világ. Nem gondolkodtam, az ösztön átvette felettem az irányítást. A fejemben üvöltő „fuss” parancs egyből hátrarántotta a testem.

Megfordultam, és vakon rohantam az iskola felé. A lábam ólomnehéz volt, minden lépésbe beleremegett a combom. A tüdőm égett, a mellkasom szúrt, minden levegővételért meg kellett harcolnom.

Futás közben ösztönösen hátrapillantottam. A lény már mozgásban volt. Torz, szaggatott mozdulatokkal csúszott, vonaglott előre. A feje természetellenes szögben billent oldalra. Az állkapcsa lassan szétnyílt, majd hirtelen bezárult.

Pánikszerűen előrekaptam a tekintetem, és a maradék erőmmel futottam. Lendületből löktem be az iskola lengőajtaját. Amikor átestem rajta, csak egyetlen gondolat zakatolt bennem újra és újra. Hogy biztonságban vagyok.

Viszont abban a pillanatban nekiütköztem valakinek. Elkapta a felkarom, a tenyerem pedig a mellkasának simult, hogy megállítsam a lendületem. Az ujjaim alatt megéreztem feszes izmait. Az illata egyből körülölelt. Fűszeres, fás jegyek keveredtek friss esőillattal. Szantál és cédrus. Önkéntelenül is nagyobbat lélegeztem. Ahogy beszívtam, furcsán megmozdult a gyomrom, egy másodperc alatt ragadott ki a pánik karmaiból.

Az érintése forró volt a bőrömön, és ettől különös bizsergés lüktetett végig a testemen, teljesen ellentmondva az előző percek rettegésének. A srác nem csak nekem ütközött, minden érzékemnek egyszerre rontott neki.

Magas volt, legalább egy fejjel fölém tornyosult. Fekete pólója finoman simult a testére, kirajzolva mellizma feszes vonalát. Arcéle határozott és szoborszerű volt, tökéletes precizitással formált. Barna, hullámos tincsei hanyagul lógtak a homlokára.

Ahogy a pillantásunk találkozott, a gondolataim félbeszakadtak. Arra az egy tekintetre szűkült az egész világom. A zajok elhaltak, az iskola nyüzsgő folyosói elmosódtak, és csak ő maradt.

Nem tudtam eldönteni, hogy kék vagy zöld az írisze, mert a fényben folyamatosan változott, mintha maga a természet sem tudná, melyik szín illik hozzá jobban. És volt benne egyfajta mélység, egy olyan titok, amiről azt hittem, soha nem fogom tudni teljesen kiismerni.

Nem mozdultam, és úgy tűnt, ő sem akar elengedni. A pillanat kifeszítve maradt közöttünk.

Az egész kisugárzása más volt. Éreztem valamit, amit nem tudtam szavakba önteni. Egyfajta ismerősség áradt belőle, ami miatt elbizonytalanodtam. Egyszerre ébresztett bennem vágyat és óvatosságot.

Az érintése megnyugtatott. Egy égő, zakatoló érzést csillapított bennem, amelynek eddig a létezéséről sem tudtam. Őrjítően vonzó volt.

– Bocsánat – nyögtem ki végül, de a hangom szinte suttogás volt. Féltem, hogy ha hangosabban beszélek, a varázs szertefoszlik.

Ő nem szólt, csak nézett rám, és a szemében vegyes érzések bujkáltak.

Kíváncsiság? Döbbenet? Magam sem tudtam.

És akkor hirtelen minden visszazökkent a helyére. A folyosó zajai lassan visszakúsztak a fülembe, a diákok nyüzsgése, elkapott félmondatok, kiszűrődő nevetések, a padlón koppanó cipők ritmusa. A külvilág újra élesebb lett, és kirajzolódott az iskola folyosójának képe, széles, világos lambériával, kétoldalt hosszú szekrénysorokkal, ahol a diákok jöttek-mentek tankönyveket szorongatva. Csak ekkor vettem észre, hogy közben két másik srác is az előttem álló mellé lépett.

A magasabb, sötét hajú fiú azonnal magára vonta a figyelmemet. A jelenléte baljósabb volt, nyugtalanító energia vibrált körülötte. Mégis, tagadhatatlanul vonzó volt.

Éjfekete haját kissé rendezetlenül viselte, mint aki nem törődik vele, és ez csak még jobban kiemelte arcának kemény vonásait. Az írisze az óceán kékjét idézte, és amikor rám nézett, úgy éreztem, teljesen lecsupaszított a pillantásával.

Megmozdult bennem egy ismerős és zavarba ejtő érzés. Egy mély, megmagyarázhatatlan rezonancia.

Nem csinált semmi különöset. Nem mozdult, nem beszélt, csak állt ott, karba tett kézzel, és fagyos nyugalom lengte körül. A puszta jelenléte is olyan erősnek tűnt, hogy láthatatlan nyomás telepedett a mellkasomra.

A másik fiú teljesen más benyomást keltett. Szőke haja kicsit hosszabb és tökéletesen rendezetlen volt. Magas volt ő is, de nem olyan fenyegető, mint a fekete hajú. Vállát lazán leengedte, hüvelykujját pedig a farmerje zsebébe akasztotta. Amikor találkozott a tekintetünk apró, huncut mosoly jelent meg az ajkán, és ahogy picit szélesebb lett, kivillantak a gödröcskéi. Sötétzöld pólója pedig azonnal szemet szúrt a két feketébe öltözött srác mellett, az árnyalat kiemelte mély, fenyőzöld íriszét.

– Hát ez érdekes – jegyezte meg játékos hangon.

Csak ekkor eszméltem rá, hogy a fiú, akibe beleütköztem, még mindig fogja a karom, és meredten bámul rám.

És én… én még mindig nem akartam, hogy elengedjen.

– Mennünk kellene – bökte oda a fekete hajú srác. A hangja komoly volt, már-már bíráló.

A velem szemben álló srác alig észrevehetően bólintott, majd a felkaromon tartva a kezét egyszerűen arrébb tolt.

Csak úgy arrébb tolt!

A következő pillanatban elengedett. Ahogy a keze hirtelen eltűnt a karomról, furcsán üres lett a helye, és végigfutott rajtam a hideg.

– Máskor nézz a lábad elé, Hercegnő – jegyezte meg hanyagul. A hangja mély és selymes volt, amitől újra pillangók repdestek a gyomromban.

Ezután vissza sem nézve kisétált az ajtón a másik két sráccal az oldalán.

Ő határozottan, célirányosan haladt. A fekete hajú srác, akitől még mindig a hideg futkosott a hátamon, viszont az ajtóban megtorpant, és hátrafordult.

A tekintete a csontomig hatolt. Egy hosszú, mélységesen nyugtalanító másodpercig csak állt ott, aztán előrefordult, és szó nélkül kisétált. Én pedig ott maradtam a folyosó kellős közepén, a szívem vadul dübörgött, és fogalmam sem volt, hogy mi a fenét érzek.


2. fejezet

Körbezárva

Winter

Zavartan pislogtam néhányat, igyekeztem visszanyerni a józan eszem. Aztán észrevettem, hogy nem messze tőlem két lány áll az iskola folyosóján, és úgy bámulnak rám, mint a világ egyik csodájára.

Az egyiküknek hosszú, hullámos haja volt, amit lilás árnyalatra festett. Úgy nézett ki, mintha egy tündérmeséből lépett volna elő. Csakhogy korántsem tűnt tündérinek. Hatalmas barna szeme éberen fürkészett, amitől a hideg futkosott a hátamon. Fekete pólója még jobban kiemelte szokatlan hajszínét. Láttam, hogy odasúg valamit a mellette álló lánynak, aki a szöges ellentéte volt.

Világosszőke haja lágy hullámokban omlott a vállára, és úgy göndörödött, akár az angyaloké. Jégkék szemét rám szegezte, és sűrű bólintásokkal jelezte, hogy egyetért a kis lila barátnőjével.

Egyre jobban frusztrált a sok kíváncsi tekintet, és túl sok érzelmet váltottak ki. Az egyik fiú érintése még a bőrömön lüktetett, a másik pillantása még mindig borzongatott, a két lány pedig úgy vizslatott, mintha ismerne.

Ez… kezdett egyre kellemetlenebbé válni.

Nem éppen ilyen fogadtatásra számítottam.

Azt gondoltam a legjobb döntésnek, ha gyorsan eltűnök onnan, mielőtt még többen felfigyelnek rám. Elővettem a papírt, amit az iskola adott, és próbáltam kibogozni, hogy hol lesz az első órám. Szerencsére elég jól tájékozódom, ezért hamar megtaláltam.

Amikor beléptem a terembe, hirtelen az egész osztály elhallgatott.

Na igen… el is felejtettem, hogy ez vár rám.

A kinti műsor teljesen kiürítette az agyamat, és most, hogy szembe találtam magam két tucat kíváncsi szempárral, a gyomrom kellemetlenül összeszorult.

Idegesen álldogáltam a tanári asztal mellett, mert fogalmam sem volt, mit kellene csinálnom. A kezdeti kíváncsiságuk szerencsére gyorsan elhalt, pár perc múlva visszatértek a saját beszélgetéseikhez. Néha azonban még így is odavillant felém egy-egy kíváncsi pillantás. Én csak szerettem volna észrevétlenül átvészelni az első napot, ehhez képest ez az egész pont az ellenkezője felé tartott.

Nem sokkal később megjelent az a két lány, akiket az aulában láttam, és vigyorogva sétáltak el mellettem.

A tekintetük láttán feszülő gyomrom apró gömbbé zsugorodott.

Ismernek valahonnan?

Egy pillanat alatt ezernyi lehetőség futott végig az agyamon.

Talán a régi iskolámból ismernek valakit? Talán hallottak rólam? Talán…

Nem!

Megráztam a fejem, hogy elhessegessem a gondolatot, hisz erre nagyon kevés esély volt.

Éppen ekkor lépett be a tanár a terembe. A negyvenes évei közepén járó férfi rendkívül magas és vékony volt, barna haja a feje tetején már erősen megritkult.

Szerencsére nem erőltette túlságosan a bemutatkozást.

Gyors léptekkel elindultam a terem hátsó része felé, ahol még akadt néhány üres pad. A két lány között is lett volna egy szabad hely az utolsó előtti sorban, de azt inkább passzoltam.

Így is minden mozdulatomat árgus szemmel figyelték.

– Azok ott foglaltak – szólított meg kihívó mosollyal a kis lila. Szörnyen idegesített a magabiztossága.

– Ez szabad – biccentett a közöttük lévő pad felé.

Hát, ennyit erről…

Nem vágytam rá, hogy egész nap a közelükben legyek, mégsem akartam már az első nap nyíltan szembemenni senkivel.

Sóhajtva beletörődtem a sorsomba, és leültem közéjük.

A tanóra bizarr volt.

Folyamatosan magamon éreztem a két lány tekintetét, azonban amikor rájuk néztem, úgy tűnt, a tanárra figyelnek. Kezdtem paranoiásnak érezni magam.

Elkészítettem a fejemben a haditervet: ahogy kicsöngetnek, megvárom, amíg a lányok kimennek a teremből, és csak utána indulok el én is.

Persze a tervem hamar füstbe ment. A csengő megszólalt, a tanár összecsukta a könyvét, a diákok pedig lassan szedelőzködni kezdtek. A két lány viszont nem mozdult.

Összeszorítottam az ajkamat, és elkezdtem bepakolni a cuccaimat a táskámba, de éreztem, hogy figyelnek. Óvatosan oldalra pillantottam, és a tekintetem találkozott a kis liláéval.

Teljes testével felém fordult, egyik kezével a padon könyökölt, és mutatóujjával szórakozottan piszkálta az alsó ajkát, miközben méregetett.

A szőke lány eközben felállt, és hangtalan léptekkel felém indult, majd megállt közvetlenül a padom előtt. Egy másodperccel később felült az asztalra, és mosolyogva nézett rám. Lendületből hátradőltem a széken, hogy újra távolság legyen közöttünk.

Ez most komoly?

– Szóval te vagy az új lány… Winter, ugye? – A hang irányába kaptam a fejem, és a pillantásom a kis liláéba ütközött.

Biccentettem.

– Én Sage vagyok, ő pedig Lily – biccentett a szőke lány felé, akinek angyali mosoly jelent meg az arcán.

– Sziasztok – feleltem alig hallhatóan.

– És honnan érkeztél? – Lily hangja is olyan volt, mint a kinézete: éteri, szinte már földöntúli.

– Portlandből költöztünk ide, mert apám itt kapott új állást. – Az ujjaim között morzsolgattam a tollam. Kellett valami, ami leköti a figyelmem.

Furcsa volt, mert a szűkszavúságom ellenére ők továbbra is próbálták folytatni a beszélgetést:

– És bírod a várost? – érdeklődött Sage, miközben könyökére támaszkodva közelebb hajolt hozzám.

– Nem sokat láttam eddig belőle – rántottam meg a vállam, próbálva lazának tűnni. – Csak néhány napja érkeztünk.

– Akkor majd körbevezetünk – kacsintott rám Sage.

Nos, ezek szerint haverok leszünk… – berzenkedtem magamban.

Mielőtt bármit reagálhattam volna, hirtelen mindketten az ajtó felé fordultak, így önkéntelenül én is követtem a tekintetüket.

A srácokat figyelték, akik felénk tartottak.

Sejthettem volna, hogy ismerik őket. Valószínűleg ezért néztek rám olyan furcsán a folyosón.

De ami leginkább zavart, hogy csak ketten voltak.

Hol van a srác, akinek nekimentem?

A szőke hajú fiú egyenesen Lilyhez lépett, aki egyből felé fordította a fejét. Egy röpke pillanatra olyan volt, mintha a tekintetváltás során megbeszéltek volna valamit.

A fekete hajú srác kissé lemaradva haladt mögötte.

Nem szólt semmit, csak éles, zavarba ejtő tekintetével végigmért, de az arca kifejezéstelen maradt. Nem tudtam eldönteni, hogy ítélkezik, vagy egyszerűen csak nem érti, mit keresek itt.

Aztán egy halvány, szinte észrevehetetlen félmosoly suhant át az arcán.

De lehet, hogy csak képzelődtem.

– Elintéztétek? – fordult Sage karba font kézzel a fekete hajú srác felé.

A fiú alig észrevehetően felvonta az egyik szemöldökét.

– Persze hogy elintéztük – morogta sértetten.

– Hány? – kapta oda a fejét Lily kíváncsian, mire a szőkés srác közelebb lépett hozzá, és hátulról átölelte.

– Néhány – mormogta a nyakába. Lily kuncogni kezdett, miközben hátradöntötte a fejét a srác vállára.

– És ehhez kellettetek hárman? – billentette oldalra a fejét Sage.

A fekete hajú srác felhorkant.

– Biztosra mentünk… – rántotta meg a vállát.

Sage elégedetten bólintott, én pedig csak pislogtam, és próbáltam rájönni, mi a fenéről beszélnek.

Ekkor a fekete hajú srác hirtelen újra rám nézett. Összevonta a szemöldökét, és úgy méregetett, mintha minimum kihallgatnám őket.

Nonszensz! Én ott sem akartam lenni!

– Hát te, Őzike? – szólított meg váratlanul.

Őzike?

Kikerekedett szemmel meredtem rá néhány pillanatig.

– Ő Winter, az új osztálytársunk – vigyorodott el Sage. – Ő pedig Darell – mutatott a srácra.

Darell alig észrevehetően biccentett felém, de az arca továbbra is rezzenéstelen maradt.

– Szia, én Cole vagyok – mosolyodott el barátságosan a Lily mögött álló srác.

– Örülök, hogy megismertelek titeket – biccentettem udvariasan, és próbáltam feltűnően mással foglalkozni.

Egy ideig a terem falára szegeztem a tekintetem, aztán inkább elővettem a telefonom, és azt bámultam. De nehéz volt kizárnom őket, lévén körbevettek. Vonzották a figyelmem, és olyan ellentétes érzéseket váltottak ki belőlem, amiket nem tudtam hova tenni. Egyszerre akartam közelebb húzódni, hogy megtudjak róluk mindent, és elfutni előlük, amilyen messze csak lehet.

– Owen? – fordult Sage Darell felé.

Darell megvonta a vállát, majd az ajtó felé bökött állával.

Ösztönösen odakaptam a fejem, és egyből találkozott a pillantásunk. Látszott rajta, hogy őt is meglepte a jelenlétem, mert a szeme résnyire szűkült.

A világ újra lelassult körülöttem.

Ahogy egyre közelebb ért, úgy gyorsult a szívverésem. Ahogy a napfény az ablak felől rásütött, a tincsekben mélyebb, melegebb árnyalatok villantak fel. Irritálóan szép volt. A kezem önkéntelenül ökölbe szorult, mert elöntött a vágy, hogy beletúrjak.

– Hát te hol a francban voltál? – kérte számon Sage, amikor elég közel ért hozzánk. A srác felé fordította a fejét, de szeme egy kis ideig még rajtam maradt, mielőtt teljes figyelmét a lánynak szentelte.

Ahogy elfordult, úgy szívtam be a levegőt, mintha most jutnék hozzá életemben először.

Mi a fasz történik, de komolyan?

– Kezet mostam – válaszolta higgadtan, és úgy tűnt, ezzel lezártnak tekinti a témát.

Sage bólintott.

Én viszont egyre kellemetlenebbül éreztem magam, mert a jelenlétünk túl intenzív volt. A gondolatok egymásra licitálva ordítoztak a fejemben, és mind közül az volt a leghangosabb, hogy meneküljek onnan.

Mégsem bírtam mozdulni. Jelenlétük szinte odaragasztott a padhoz, és a helyzet csak még rosszabb lett, amikor a szemem sarkából megláttam, hogy a srác engem figyel.

– Ő Winter – jelentette be vidáman Sage. – Ha jól tudom, már egymásba estetek – fejezte be röhögve a mondandóját. Habár nem néztem rá, a hangsúlyából egyértelmű volt, hogy szörnyen élvezi a helyzetet.

Hirtelen égni kezdett az arcom.

Ez egyszerűen remek… A srác egy ideig felvont szemöldökkel bámulta őt, talán nem értette a viselkedését, majd újra felém fordult, de nem szólt egy szót sem.

– Ő pedig Owen, csak a jó modorát otthon hagyta – mutatta be Sage erősen megnyomva a mondata végét.

Owen arcán semmi érzelem nem tükröződött. Úgy tűnt, egyáltalán nem hatja meg Sage megjegyzése.

– Örülök, hogy megismertelek – szaladt ki a számon.

Ahogy kimondtam, rögtön meg is bántam. A szemöldöke alig észrevehetően megemelkedett, a szája sarkában pedig halvány, szinte lekezelő mosoly jelent meg.

– Én is, Hercegnő.

Szerencsére ekkor megmentett a csengő hangja a további kínos beszélgetéstől. Owen hátrasétált és leült a mögöttem lévő padhoz, a srácok pedig a két oldalán helyezkedtek el.

Egész tanórán magamon éreztem Owen tekintetét.

Ahogy telt az idő, egyre nehezebben tudtam figyelni a tanárra. A gondolataim szétcsúsztak, egy láthatatlan erő húzott vissza abba a pillanatba, amikor nekiütköztem. Szinte éreztem az érintését a karomon, azt a furcsa bizsergést, ami végigfutott rajtam.

A teremben a levegő sűrűbbnek tűnt, fojtogatónak. Féltem, hogy egyetlen apró mozdulatommal felhívom magamra a figyelmüket, mégis egész órán feszülten mozgolódtam. Sehogy nem volt kényelmes az a rohadt szék.

Óvatosan, csak a szemem sarkából Sage felé pillantottam, ő pedig engem mustrált. Kihívó félmosolyt villantott rám, mintha pontosan tudná, milyen káosz kavarog most bennem, és élvezné ezt.


3. fejezet

Hiba a gépezetben

Drystan

Képtelen voltam koncentrálni. Nem mintha különösebben érdekelt volna az emberek irodalma. A szavak leperegtek rólam, a tanár hangja tompa zajjá laposodott.

A figyelmemet az előttem kényelmetlenül fészkelődő lány kötötte le.

Még mindig a bőrömön lüktetett az érintése. Áramütésként ért, és felkavarta bennem azt, ami évszázadok óta mozdulatlan volt. Repedést ejtett a fegyelmemen, amit rétegről rétegre építettem fel magamban.

Hiába léptem el tőle, hiába hagytam magam mögött az iskola zsibongását, a klórszagú folyosókat, az emberek zaját, a hatása nem múlt el.

Nyomot hagyott bennem. Olyan réteget súrolt, amelyhez embernek nem volt hozzáférése. Velarithnak sem.

Egyedül Vesperának.

Nem értettem.

Egy ember volt csupán. Törékeny test, zaklatott lélek, túl hangos gondolatokkal, melyek kiültek az arcára és a mozdulataira.

Az embereken általában ugyanazt éreztem, izzadság, mosószer, városi szennyezett levegő és tömény parfümök. De az övé más volt. Édes, de nem émelyítő.

Amikor belenéztem abba a mogyoróbarna szempárba, egy felismerhetetlen rezonancia futott végig rajtam. Az energiám megmozdult, válaszolt neki.

Egyetlen szívdobbanásnyi időre azt hittem, hogy Ves.

Vártam, hogy bizseregjen a heg a mellkasomon, hogy a szívem reagáljon, hogy belém hasítson a felismerés. De a bőr mozdulatlan maradt.

Winter tolla halkan koppant a padlón, és az éles hang visszarántott a jelenbe. Ahogy lehajolt érte, a haja az arcába hullott. A mozdulat hétköznapi volt, emberi. Én mégis megdermedve figyeltem, mert furcsa késztetésem támadt, hogy előrehajoljak, és a füle mögé igazítsam a tincseit.

Nem kellene ezt éreznem! Nem ezért vagyok itt!

Biztos voltam benne, hogy New Orleansban fogjuk megtalálni Vesperát. Hisz Aetherion az otthona. És Aetherion pontosan itt volt, ezen a helyen, csak egy másik dimenzióban.

A Lumina-toronynak, Ves palotájának az árnyéka pedig pont ennek az átkozott iskolának az udvara fölé vetült.

Ezért jöttünk ide most.

Ezért jöttünk ide minden alkalommal.

Távozásunkkor Lyra mindig kitörölte az emberek emlékeit.

Lehajtottam a fejem, és a tollammal idegesen doboltam a füzetemen.

Most sincs itt.

Talán ideje lenne továbbállnunk.

A figyelmem akaratlanul is visszaszökött Winterre. Felvillant bennem újra az a pillanat, amikor rám nézett.

Az alkarom megfeszült, az ereim halvány viharkék színben pulzáltak. Az energiám felbolydult. Ökölbe szorítottam a kezem, hogy elcsitítsam a bennem tomboló káoszt.

Ki ez a lány?

A tekintetem szinte a hátába égett, ő pedig egész órán kényelmetlenül mocorgott. Tudtam, hogy érzi, hogy zavarja, mégsem tudtam elszakítani a szemem tőle. Meg akartam fejteni.

Aztán Serára néztem, aki épp akkor sandított hátra rám. Az arcán kihívó mosoly terült el, ahogy meglátta az alkarom. Egyetlen másodpercre Winterre pillantott, majd újra rám.

Gyűlöltem, hogy ennyire ismer, hogy ilyen könnyen olvas a gesztusaimban. A vérkötöttség miatt halvány lenyomatként érzékelte az érzéseim. Az elmúlt években csak fájdalmat közvetítettem felé, most viszont láthatóan szórakoztatta a zavarom. Winter – a reakcióm miatt – pontosan annyira felkeltette az érdeklődését, mint az enyémet.

Szemben persze Zorathtal. Önkéntelenül is felé lestem, ő pedig összeszűkült szemmel bámult vissza rám. A testtartása szokás szerint merev volt. Neki kevésbé tetszett a dolog. Amikor az ütközés után kimentünk, hogy elintézzük azt a rothart, a küzdelem helyett egyből számonkérte, mi volt ez.

Elkaptam a tekintetem, és újra az előttem heverő üres füzetre meredtem.

És akkor felelevenedett bennem minden. A szagok. A mozdulatok. A harc, aminek nem így kellett volna lezajlania.

– Drystan – szólított meg ismét Zorath, lassabban, gúnyosan ejtve ki a nevem. – Az előbb miért fagytál le a kiscsajtól?

Raiden ekkor lépett a másik oldalamra. Ő mindig tompítani tudta a közöttünk lévő feszültséget. A mozdulataiból áradt az a bosszantó könnyedség, amelyről sosem tudtam eldönteni, irigylésre méltó, vagy pusztán felelőtlen. A kezét a zsebébe csúsztatta, vállát enyhén leengedte, mintha nem vadászatra készülnénk, hanem egy baráti sétára.

– Gondolom, csak meglepte – vigyorgott rá Zorathra. – Elég csúnyán belerohant.

– Az a kiscsaj… – Zorath hangja csöpögött a gúnytól. Aztán mégis elhallgatott egy pillanatra, és felsóhajtott. – Komolyan erről beszélünk?

Nem akartam elismerni előttük, hogy hatott rám a lány. Még magamnak sem mertem bevallani. Nevetséges volt a gondolat is, hogy egy halandó bármit is megmozdított bennem. Tudtam, mit kapnék érte. Tudtam, hisz fordított esetben én is ezt gondoltam volna.

– Koncentráljunk a rotharra! – fordítottam a fejem újra a parkoló irányába.

A tanár rábökött az okostáblán lévő szövegre, ujja éles, koppanó hangja áttörte az emlékeimet, aztán csend lett. Winter előttem feszülten mozgolódott, a széke halkan karistolta a padlót.

A csikorgó hang felelevenítette bennem a lény nyivákolását.

Már nem a tantermet láttam magam előtt, hanem az iskolaudvart.

A levegőben benzinszag keveredett Noxar ismerős bűzével. Fémes, rothadó, fojtogató.

Az erőm ösztönösen felzúdult bennem. Viharkék hullám lüktetett végig a bőröm alatt, nyomást gyakorolt a mellkasomra, felkúszott a gerincemen a tarkómig. Az engedélyemre várt. Egyetlen döntésre, hogy kitörhessen.

– Még itt van. – Lassan körbenéztem a parkolón.

A túloldalon a lény kilépett egy autó mögül, fekete, nyálkás bőre megcsillant a napfényben. Két lábon járt, de arányai elcsúsztak, a teste torzan összeillesztett darabokból állt. Az állkapcsa előreugrott, a fogai közül sűrű, sötét folyadék csorgott a betonra.

Minket figyelt.

Zorath árnyai növekedni kezdtek körülötte. A sötétség megnyúlt, fenyegetően kúszott előre. A lény ekkor értette meg, kikkel áll szemben. Felismerés villant üres tekintetében, majd egy torz sikítást hallatott. Az idegeim megfeszültek a hangtól.

– Menekül! – kiáltotta Raiden, és mind utánaindultunk.

Zorath árnyai előretörtek. Az antracitszürke sötétség végigfolyt az aszfalton, kígyózó indák formájában vetette magát a lény után. A teremtmény kitért előle, és morogva rohant tovább.

Raiden felemelte a kezét, és a levegő megremegett körülötte. Méregzöld energia sűrűsödött az ujjai között, majd kilőtt. Amikor elérte célpontját, a rothar felüvöltött, és elsavasodott vére gőzölve fröccsent szét a betonon.

Egy srác éppen akkor sietett a bejárat felé. Egy pillanatra ránk nézett, majd belökte maga előtt az iskola lengőajtaját.

Kétezer évvel ezelőtt a dimenziók békét kötöttek, és az emberek vezetője egyetlen feltételt szabott: ha a Földön garázdálkodunk, annak nem maradhat nyoma. Az emberi elme összeroppanna ekkora teher alatt.

Ezért megalkottunk egy rítust, amely elhajlította az észlelésüket.

Számukra nem voltunk többek beszélgető fiataloknál.

Ami pedig a rothart illeti, az agya nem engedte, hogy annak lássa, ami valójában. Lehet, hogy csak egy árnyékot érzékelt a látótere szélén. A belsőségeit nem vérnek és húsnak látta, csupán egy olajfoltnak a betonon.

Az emberek gyengék voltak, ezért nekünk kellett elbírnunk a világot helyettük. Mindig is itt volt a legtöbb feladatunk, hisz ez az egyetlen dimenzió, amely nem képes megvédeni önmagát.

A rothar holtteste mellett újabb alakok bukkantak elő az autók közül. Ugyanaz a torz test, ugyanaz a sötét, éhségtől csillogó tekintet.

Erre nem számítottunk. Olyan erővel szorítottam a tollam, hogy attól tartottam, kettépattan.

Éreznünk kellett volna őket!

Hamar eluralkodott a káosz.

Viharkék fény lobbant fel az ujjaim között, a levegő megremegett körülöttem. Nem hívtam a holtak erejét, csak az aureliuserőt engedtem szétáradni, mely pusztító hullámként söpört végig a téren. A legközelebbi lényt letarolta, csontjai élesen roppantak, majd a teste tompán puffant a földre.

Épp csak fordultam, egy másik lény már készült rám vetni magát. De Zorath árnyai egy másodperc alatt tekeredtek körbe a testén. A homályos indák megfeszültek, a rothar vergődése elhalt.

Ha később reagál…

Egy pillanatra ránéztem, ő pedig felém biccentett.

Az utolsó – mint akinek már nincs vesztenivalója – Raidennek rontott. Rángatózva közelített felé, a fekete, nyálkás bőre alatt vörös hús lüktetett. Az állkapcsa kattogva nyílt szét.

– Ne engedd közel! – kiáltottam Raiden felé, ő azonban csak mosolygott.

Nem hátrált. Amikor a teremtmény elérte, Raiden egyszerűen kinyújtotta a kezét. Ujjai a lény mellkasába vájtak, és a sav dolgozni kezdett.

A következő másodpercben a rothar egyszerűen felrobbant.

A teste belülről adta meg magát, a csontjai szétroppantak, sötét, nyálkás vér és belsőség fröccsent szét a parkolóban. A forró massza tetőtől talpig beterített minket. A pólómon és a karomon végigcsorgott a lény vére. Undorodva emeltem fel a kezem, és töröltem le az arcomról a bűzölgő nyálkát.

Édes illat töltötte meg a termet. Egy lány éppen akkor fújt magára testpermetet. A szag sűrű volt, és fullasztó. Megült a levegőben.

Felelevenedett bennem a lény bűze.

Rothadó sülthús-szaga volt.

Hitetlenkedve kaptam a fejem Raiden felé, Zorathtal szinte egyszerre. Raiden arcát teljesen ellepte a lény nyálkás vére. Csöpögött az álláról, befolyt a pólója gallérja alá. Ő viszont csak elégedetten vigyorgott.

– Raiden, baszd meg! – ordítottam rá.

Zorath tett egy lépést felé, az árnyai ingerülten hullámoztak körülötte.

– Nem tudsz kevésbé undorítóan ölni, baszki? – sziszegte.

Raiden csak vállat vont. Megpróbálta a kézfejével letörölni az arcát, de csak még jobban szétkente a vért.

– Most magatokon érezhetitek a hatalmat – röhögött tovább.

Bele is halhattunk volna!

Zorath a kezére tapadt fekete-vörös masszát vizslatta. Az ujjai lassan összezárultak.

– A hatalom büdös – morogta.

– Az biztos… – dünnyögtem az orrom alatt.

Viharkék energiám visszahúzódott, de a gyomromban megmaradt a kellemetlen, feszülő érzés.

Ennek simán kellett volna mennie! Nem lett volna szabad, hogy meglepjenek.

Minden harcot én irányítottam. Raiden és Zorath mindig rám figyelt. Most viszont, ha Zorath nem reagált volna annyira gyorsan, az a lény megölhetett volna.

Egy egyszerű rothar!

Újra felé fordultam, ő pedig összevont szemöldökkel biccentett felém.

Elkaptam a tekintetem. Megint.

Raidenre sandítottam, akit nekem kellett volna féken tartani. Most mégis túl későn kapcsoltam.

A történtek után pedig mind mehettünk haza zuhanyozni. Pedig vissza akartam jönni az iskolába, és kideríteni, ki az a lány. Mindent tudni akartam róla.

Ehelyett végigsétáltam Voltarisban, a rezidenciám folyosóin úgy, mint aki egy rothar vérében fürdött. Fintorogtam a gondolattól is.

Előfordult, hogy bemocskoltuk magunkat, de soha nem szerettem.

A tiszta küzdelmet jobban kedveltem. A távolságot, az erőt, ami nem fröccsent szét. Vagy legalábbis tőlem kellő távolságra tette. Ez volt az egyik legnagyobb különbség köztünk. Zorath és én messziről szerettünk ölni. Az árnyai megfojtottak, elnyeltek mindent. Én kioltottam az élet lángját. Raiden pedig… ő élvezte, ha a halál a puszta kezén át érkezik.

Raiden nyugodtnak tűnt, láthatóan nem érezte annyira veszélyesnek a kinti helyzetet, mint én. Lába ritmusosan dobolt a földön, képtelen volt egyetlen pillanatra is nyugton maradni.

A füle töve azonban még mindig a rothar nyálkás vérétől csillogott.

– Pszt!

Felém kapta a fejét, én pedig a saját fülemnél mutattam, hogy törölje meg magát. Raiden a halántékához nyúlt, majd a fekete anyagtól ragadós ujjaira meredt.

Aztán meg… vigyorgott.

Megcsóváltam a fejem, és előrefordultam. Winter épp akkor húzta át a haját a válla felett. Az illata újra megcsapott. Édes, sötét, fanyar jegyekkel, amit soha életemben nem éreztem, mégis egyszerre csábította és feszítette az érzékeimet.

Lehajtottam a fejem, és az előttem heverő füzetre bámultam, amely üres volt, ellentétben a gondolataimmal.


4. fejezet

Az óceán mélysége

Winter

Amikor végre megszólalt a csengő, elővettem a telefonom a táskámból, és szó nélkül kisiettem a teremből. Hallottam, hogy Sage és Lily utánam szólnak, de nem érdekelt.

A folyosó szélén haladtam, próbáltam eltűnni a diákok tömegében, mígnem elértem a női mosdóhoz. Gondolkodás nélkül benyitottam, majd az egyik mosdókagylóra támaszkodva a tükörbe néztem. Az arcom kipirult, a tekintetem zavaros volt.

Mi a fene történik velem?

Miért zaklatott fel ennyire ez az óra?

A fejem zsongott, a gondolataim összevissza cikáztak, mígnem az új társaság helyett egy másik kép tört fel bennem olyan élesen, mintha újra ott lennék.

A régi iskolám udvara. Az árulás. A megalázottság.

Hirtelen kinyitottam a szemem, hogy szabaduljak az emléktől, de a lány, aki a tükörből visszanézett rám, idegen volt. Felsóhajtottam, majd hideg vizet engedtem a kezembe, és átmostam vele a kipirosodott arcomat, hátha sikerül kirángatnom magamat a szorongás karmai közül.

Újra felvillant előttem Owen arca. Aztán Darell tekintete…

Nem értettem, miért reagálok így. Azt sem, miért rántották elő belőlem ezt az emléket.

Úgy terveztem, hogy visszamegyek a terembe, de ahogy kiléptem a folyosóra, azonnal kiszúrtam a bandát.

Az egész csoport különösnek hatott. Nem voltak hangosabbak másoknál, mégsem illettek ebbe a térbe.

Észrevétlen akartam maradni, gyorsan elsuhanni mellettük, de Sage egyből észrevett.

– Winter! – kiáltott utánam, mire megálltam egy pillanatra, és elmondtam magamban néhány igen cifra káromkodást.

Mély levegőt vettem, és megfordultam.

Sage felvont szemöldökkel bámult rám, a szája pedig alig láthatóan oldalra rándult. A szemében ott volt a néma kérdés: hova a francba mész?

A tekintetem azonban csak kis ideig maradt rajta, aztán egyből Owenre siklott.

Karba font kézzel állt, vállát a folyosó szekrényének vetve, egyik lábát lazán a másik elé keresztezte. Arckifejezése megfejthetetlen volt számomra, de engem figyelt.

– Gyere! – szólított meg újra Sage, és habár nem volt parancsoló a hangja, mégis úgy éreztem, nincs választásom.

Összeszorított ajakkal indultam feléjük, és amikor Sage mellé értem, szinte azonnal átkarolta a vállam, mintha ezer éve barátok lennénk.

Egyre furcsábbak…

Odakaptam a fejem, a szemöldököm felszökött, őt azonban, úgy tűnt, egyáltalán nem zavarta a reakcióm. Széles mosolyt villantott.

– Ugye nem gondoltad, hogy ilyen könnyen lerázol minket? – incselkedett.

– Legmerészebb álmaimban sem gondolnám – feleltem, mire elégedetten biccentett.

– Helyes.

– És mi hozott téged ide? – fordult felém Cole. Lily mellett állt, az egyik kezét zsebre dugta, míg a másikkal a lány ujjait cirógatta.

Mélyen magamba szívtam a levegőt, hogy legyen elég erőm ahhoz, hogy újra erről a témáról beszéljek. Aztán elmondtam neki is, amit a lányoknak.

– Sajnálom – szólalt meg Cole, én viszont értetlenül néztem rá. – Mármint, gondolom, nem lehetett könnyű otthagyni a barátaidat – tette hozzá halkan, tekintetében őszinte sajnálat csillogott.

Felhorkantam.

– Meglepődnél… – csúszott ki a számon gúnyosan, majd szinte azonnal kapcsoltam. Egy pillanatra behunytam a szemem, és újfent káromkodtam magamban.

– Hogyhogy? – kérdezett vissza Sage kíváncsian.

– Nos, lehengerlő személyiségem ellenére nem igazán siratták meg, hogy eljöttem – dünnyögtem a földet bámulva.

Néhány másodpercnyi csend telepedett ránk.

– Mily meglepő… – Darell hangja csöpögött a gúnytól, majd elfordította a fejét, mint akit igazából nem is érdekel a beszélgetés.

A düh hirtelen felcsapott bennem. Képes lettem volna csendben lenyelni, ha nem foglalkoznak velem, de ő ok nélkül bunkózott. Megfogadtam, mielőtt beléptem ebbe az átkozott iskolába, hogy nem fogom hagyni, hogy így bánjanak velem.

Eleget nyeltem az elmúlt időszakban!

– Neked mi is a problémád? – csattant élesen a hangom.

A szemöldöke alig észrevehetően megrezzent, talán váratlanul érte, hogy nem hagytam annyiban. A szája sarka feszesebb lett, aztán egy pillanat alatt visszarántotta magára a rideg, áthatolhatatlan maszkot.

– Semmi – bökte ki végül kimérten.

– Nem is ismersz, mégis full paraszt vagy! Ez csak a szokásos hétfői viselkedésed, vagy van valami gondod velem?

Owen ekkor halkan felnevetett. Mély, visszafogott hang volt, de megmozdította alattam a talajt. A szemében huncut fény csillant, és ez a röpke változás is elég volt ahhoz, hogy furcsa melegség hullámozzon végig bennem.

Darell változatlanul kimérten, érzelemmentes arccal állt előttem.

– Egyszerűen nem bírlak – rántotta meg a vállát. A tekintete fáradt közönnyel siklott át rajtam.

Totál ledöbbentem. Kaptam már korábban is hasonlókat, de azoknak legalább volt oka.

– És mit is tettem, amiért ennyire nem bírsz? – vágtam csípőre a kezemet.

Darell fújt egyet.

– Túl sok jelentőséget tulajdonítasz magadnak, Őzike – vetette oda egy féloldalas, feszült mosoly mögül.

A szívem gyorsabban vert, mégis felszegtem az állam.

– Paraszt – morogta Sage, mire Darell szeme idegesen villant felé.

– Ne foglalkozz vele! – folytatta Sage, miközben gyilkos pillantást vetett Darellre.

Lily óvatosan Cole karjába kapaszkodott, aki elfordította a fejét, és kerülte a szemkontaktust. Owen továbbra is a szekrénynek dőlve figyelte a jelenetet.

A csengő hangja megváltásként szólalt meg, és én azonnal megragadtam a lehetőséget.

– Mindjárt megyek én is – jelentettem ki, majd a telefonomért nyúltam, mintha hirtelen nagyon fontos dolgom lenne rajta.

Valójában csak időt akartam nyerni. Egy lélegzetvételnyi szünetet tőlük.

A többiek elindultak a terem felé, és a szemem sarkából láttam, ahogy sorra elhaladnak mellettem. Amikor már biztosnak tűnt, hogy egyedül maradtam, felsóhajtottam, és felemeltem a fejem. Épp léptem előre, de Darell váratlanul súrolta a karom.

Ahogy a válla az enyémhez ért, a lökés ereje megingatott, és reflexszerűen kaptam a karja után.

Amikor a szemébe néztem, a mélységes óceán tárult fel előttem. Az ösztöneim szintjén tudtam, hogy már láttam korábban. Talán egy álomban. Talán egy másik életben.

A szívem gyorsabban kezdett verni, a gyomromban különös bizsergés kúszott fel, mígnem a légzésem hirtelen megakadt. Előre akartam lépni, közelebb hozzá, de mégsem mozdultam.

Csak bámultam rá, ujjaim még mindig a karját szorították, és ő sem mozdult. Csak állt ott, és hagyta, hogy fogjam.

Aztán lassan, ráérősen elmosolyodott.

Ez nem az a fajta biztató mosoly volt, amit egy kedves srác küld az új lánynak az iskolában. Ebben a mosolyban fölényes elégedettség tükröződött. Pontosan tudta, hogy mi játszódik le bennem, és élvezte a zavaromat.

A tekintete a kezemre siklott, mire elrántottam róla.

Darell felvont szemöldökkel újra a szemembe nézett.

– Ha tapizni akarsz, máskor legalább szólj előtte!

A szívem dübörgött, de nem hagyhattam, hogy ezt lássa. Kihúztam magam, próbáltam elfojtani minden érzelmemet, és a lehető legközönyösebb arccal meredtem rá.

– Ne aggódj, legközelebb inkább eltaknyolok.

– Na persze… – Széles vigyor jelent meg az arcán, miközben lassan, szórakozottan lépkedett hátrafelé. Majd megfordult, és egyszerűen elsétált.

Én pedig ott maradtam a még mindig szokatlanul heves szívveréssel és a kérdéssel, ami azóta zakatolt a fejemben, hogy reggel visszafordult az ajtóból: Mi a fene volt ez?

Egész nap nem tudtam szabadulni tőlük.

Az utolsó tanóra előtti szünetben a lányok vidáman csacsogtak körülöttem, Cole néha közbeszólt, Darell pedig… ő csak elfordította a fejét, és unottan végigpillantott a termen.

Bár én is máshol jártam. A figyelmem folyamatosan Owenre vándorolt. Hátradőlve ült, és a karját lazán a padra fektette. Habár néha Sage felé sandított, mégis olyan érzésem volt, hogy a gondolatai messze húzzák onnan. Enyhén lehajtotta a fejét, tekintete az alkarjára siklott, ujjaival megfontoltan simította végig a benne futó ereket.

Egy pillanatra azon kaptam magam, hogy próbálom megfejteni, mi járhat a fejében. Csak akkor kapcsoltam, amikor Sage a nevemet ismételgette.

– Winter, neked jár a pofám! – szólalt meg egy fokkal hangosabban.

Összerezzentem, és felkaptam a fejem.

– Bocsi, elkalandoztam.

– Azt beszéltük, hogy délután elmegyünk Carlos éttermébe, az az egyik legjobb a környéken – magyarázta lelkesen. – Az idegenvezetésedet ott kezdjük.

Nem akartam délután is ezt érezni, ezért szinte kirobbant belőlem:

– Ma nem jó, bocsi.

– Miért, mit csinálsz? – fordult felém kíváncsian Lily.

– Csak egyszerűen nem jó ma – suttogtam, kerülve a szemkontaktust.

– Milyen titokzatos valaki – bökte oda Darell, miközben lassan hátradőlt a széken. A szája sarka gúnyosan felhúzódott, és kihívóan megrántotta a szemöldökét.

– Elég lesz! – Owen hangja halk volt, mégis minden szónak súlyt adott.

Darell felé kapta a fejét, és megrántotta a szemöldökét.

– Komolyan mondom – erősítette meg Owen, ezúttal egy fokkal keményebben. Egy ideig farkasszemet néztek.

Darell nem akart engedni neki, az állkapcsát szorosan összezárta, a tekintete megkeményedett. Végül mégis bólintott. Mint amikor nem értesz egyet a rangban feletted állóval, de a törvény megköveteli, hogy teljesítsd, amit kér.

Ez meglehetősen furcsa volt.

Szerencsére a többiek nem erősködtek tovább, egyszerűen elfogadták a dolgot. Pedig az égvilágon semmi dolgom nem volt délután, egyszerűen csak otthon akartam lenni.

Felszínes barátságokat akartam, szóval bőven elég, ha az iskolában találkozom velük.

Talán még sok is.


5. fejezet

Új város, régi rémálmok

Winter

Másnap gyalog indultam az iskolába, reméltem, hogy egy alapos séta majd kiszellőzteti a fejemet. Ez a hely más volt, mint Portland. Itt hiába volt már október, a nyár még nem engedett, az ősz pedig csak óvatos árnyékként lebegett a város felett.

A bőrömet cirógatta a meleg, párás levegő, azonban időnként megéreztem a Mississippi folyó felőli áramlatot, mely friss szellőként simított végig rajtam. Furcsa váltás volt ez a portlandi csípős reggelek után, ahol teknős módjára, nyakamat behúzva közlekedtem, hogy védjem magam a hideg ellen.

Csodáltam az utcákat, amelyeken elhaladtam, és igyekeztem az emlékezetembe vésni őket, hogy minél hamarabb otthonosan érezzem magam a városban. Az utakat mindkét oldalon tölgyfák szegélyezték, melyek ágai között már kérlelhetetlenül átszűrődött a nap fénye.

Ezeken a kockakövekkel szegélyezett utakon járva az az érzésem támadt, hogy a város beszél hozzám. A patinás épületek eltemetett történeteket hordoztak a falaikban, és olyan csendes szépséggel vettek körül, amely magára vonta a tekintetem.

A környező lakások kovácsoltvas erkélyei és színes zsalugáterei elképesztő hangulatot adtak a városnak. Egy állandóan mozgó festmény képét elevenítették fel bennem, ami előtt hosszú órákig képes állni az ember, és felfedezni részletről részletre. Kapcsolatot éreztem, olyan kötődést, amit soha azelőtt. A tenyerem felmelegedett, és a zsibbadás úgy áradt szét a testemben, ahogy a forró fürdő elűzi a fáradtság utolsó rétegeit egy hosszú nap végén. Kíváncsian vizslattam az utcákat, úgy éreztem, minden sarkon egy titok rejtőzik, ami csak arra vár, hogy megismerjem.

Több kis kávézó és pékség mellett vitt el az utam, és amikor megéreztem a frissen sütött beignet-t és a gőzölgő kávé illatát, egy pillanatra behunytam a szemem, és engedtem, hogy átjárjon az otthon érzése.

Elmosolyodtam.

Az utcákon az emberek még kissé álmosan, de jókedvűen sétáltak. Egy-egy zenész már ilyen korán kitelepült, és kellemes jazzdallamokkal színesítette meg a reggelt. A helyiek közvetlennek tűntek, mosolyogtak, és vidáman köszöntötték egymást. A zene mellett hallani lehetett a villamosok csilingelését és kerekeik tompa zaját, az autók halk zúgását, és az egyre hangosodó zsibongást a piac felől. Teljesen magával ragadott a város hangulata.

Ekkor azonban nyugtalanító érzés kerített a hatalmába. Egy leheletnyi változás a levegőben. Hideg futkosott a hátamon, és elektromosságként cikázott végig rajtam a félelem.

Jellegzetes érzés volt, és tudtam jól, mit jelent.

Óvatosan, nem túl feltűnően körülnéztem, és akkor megláttam, hogy az utca túloldaláról egy idős nő szelleme mered rám. Haját kendő takarta, alóla őszes fonat bukkant elő. Bőre szürkés volt, áttetsző, mintha egy halvány fátyol választaná el a valóságtól. Ruhája régies hatást keltett, mint aki egy letűnt korból csöppent ide. Az egykor talán fehér anyag fakó, piszkosszürke árnyalatban súrolta a bokáját.

A tekintete mereven rám szegeződött. Földbe gyökerezett a lábam, az izmaim megfeszültek, készen arra, ha menekülni kell. Aztán csak bámultam kikerekedett szemmel.

Egy részem gyűlölte. Szerettem volna az élet átlagos problémáival foglalkozni a halottak nyomasztó mustrálása nélkül. Egy másik részem viszont mindig is kíváncsi volt rá, hogy miért látom őket, és mit akarnak tőlem. Régen próbáltam beszélni hozzájuk, de soha nem feleltek, úgyhogy egy idő után feladtam.

Teljesen a gondolataimba mélyedve bámultam a nőt, minden idegszálam rá fókuszált, észre sem vettem, hogy valaki megállt mellettem. Csak akkor figyeltem fel rá, amikor finoman megfogta a karom. A váratlan érintéstől összerezzentem. A vérem robajló folyóként áramlott az ereimben. Olyan hirtelen kaptam oda a fejem, hogy egy pillanatra megszédültem.

Kellett néhány másodperc, hogy felismerjem Sage arcát.

– Szia, szép lány! Velünk tartasz? – A hangjában csendülő vidámság mást talán ellazított volna, én viszont feszülten néztem újra az út túloldalára.

Az előbb még ott állt!

Tudtam, hogy nem képzeltem. De már nem volt ott.

Lily a másik oldalamra lépett, és a homlokát ráncolva bámulta a szemközti járdát.

– Mit nézel annyira?

Nyeltem egyet, és igyekeztem rendezni a vonásaimat.

– Semmit – vágtam rá gyorsan. – Csak azt hittem, láttam valamit, de tévedtem.

Aztán mielőtt még bármi mást kérdezhettek volna, megráztam a fejem, és elindultam az iskola felé. Néhány pillanattal később már mellettem sétáltak.

– Bánhatod, hogy nem jöttél tegnap – kezdte Sage. – Cole és Owen evőversenyt tartottak.

Felé kaptam a fejem, a mondata kizökkentett a zavaromból. Megszólított, amit mondott.

Evőverseny. A szó annyira hétköznapinak hangzott, hogy egy pillanatra elbizonytalanodtam, miért is láttam őket olyan különösnek.

– És ki nyert? – Próbáltam felvenni a beszélgetés fonalát.

– Cole. Ki más? – Egy másodpercre találkozott a tekintetünk. Mosolygott, mintha Cole győzelme a nap fontos híre lenne. Lily pedig halkan kuncogni kezdett mellette.

– Ez ennyire magától értetődő? – vontam fel a szemöldököm.

– Cole töméntelen mennyiségű kaját képes megenni, mármint gusztustalan mennyiséget. Szerintem nincs élőlény ezen a bolygón, aki képes lenne legyőzni – nevetett Lily.

Elmosolyodtam, de a fejemben még mindig ott motoszkált az öregasszony látványa és a nyomasztó érzés, amit hagyott maga után.

– Miért vagy ennyire nyúzott? – vizslatott felvont szemöldökkel Sage.

Miért is, miért is… Ja igen, miattatok!

Mert hiába csuktam be éjjel a szemem, akkor is titeket láttalak.

Persze, ezt nem mondtam ki hangosan.

– Nem aludtam jól – rántottam meg a vállam.

Időközben megérkeztünk az iskolához. A lányok folyamatosan fecsegtek, de én nem tudtam rájuk figyelni. Ösztönösen körbelestem a parkolóban, mert attól tartottam, hogy meglátom a tegnapi lényt.

De most üres volt, legalábbis oda nem illő dolgoktól mentes.

A lányok határozott léptekkel haladtak előttem, én pedig igyekeztem nem lemaradni, mivel még alig ismertem az épületet.

Amikor beléptem a terembe, megcsapott az iskola zsongása. A diákok beszélgetései egymásba fonódtak, nevetések törtek fel váratlanul, és a székek lábai karistolták a padlót. Egyetlen hangos, vibráló tömegként nehezedett rám a zaj.

Mégis, ami azonnal megragadta a figyelmem, az a hátsó sor három üres padja volt.

Ezúttal már nem kerestem kibúvót, hogy miért nem akarok a lányok között ülni, beletörődve ledobtam magam a székre, és vártam, hogy az óra elkezdődjön. A szemem azonban újra és újra az ajtóra siklott, remélve, hogy megjelenik Owen.

– Később jönnek – szólalt meg mellettem Sage. Felé pillantottam, ő pedig kissé megemelt szemöldökkel bámult rám, huncut mosollyal az arcán.

Elgondolkoztam, játsszam-e a hülyét, hogy nem tudom, mire gondol, de úgy éreztem, ez nála nem működne, így nem reagáltam semmit.

Kis idő múlva láttam, hogy a nyakláncán lévő medált piszkálja. Egy kör alakú, ezüst színű fémbe foglalt kő volt, amely aranysárgán csillogott a fényben. Vonzotta a figyelmem a különös, hipnotikus ragyogása. Nem csak visszaverődött róla a fény, szinte élt benne.

A nap első része eseménytelenül telt, már-már unalmasan. Bár élveztem, hogy nem kellett a fiúk jelenlétében feszengenem. Több időt tölthettem a lányokkal anélkül, hogy folyamatosan Darell undok beszólásaira vagy Owen átható tekintetére kellett volna figyelnem. Kezdtem egyre inkább elhinni, hogy ők talán tényleg csak barátkozni akarnak, hogy talán túlzottan gyanakvó vagyok.

Persze ez a jó érzés nem tartott sokáig.

A negyedik óra előtt hirtelen beviharzottak a fiúk. Mindhárman fáradtnak tűntek, mintha egy egész éjszakás buliból próbálnának magukhoz térni.

Owen határozott léptekkel haladt, válla mégis enyhén megereszkedett, mint aki az egész világ súlyát cipeli. Mögötte nem sokkal lépkedett Cole. A táskáját az egyik pántjánál fogva lóbálta, mosolygott, de a szeme alatti lilás árkok megtörték a könnyed kisugárzását. Darell zárta a sort, a kezét a zsebébe süllyesztve jött utánuk. Unott arccal pásztázta végig a termet, úgy tűnt, legszívesebben máshol lenne.

Owen egyből a mögöttem lévő padhoz sétált, és a rá jellemző laza eleganciával ledobta magát. Darell a szokásos kimért arckifejezéssel foglalt helyet, Cole pedig mintha egyetlen mozdulattal lerázta volna magáról a fáradtságot. Széles mosolya felülírta a kimerültségét.

– Miről maradtunk le? – Cole hangja élénk volt, élettől vibráló.

– Semmi lényegesről. – Lily egy laza mozdulattal összefonta karját a mellkasa előtt.

A kíváncsiság azonban túlságosan dolgozott bennem, és mielőtt átgondolhattam volna, kicsúszott a kérdés a számon:

– Merre jártatok?

Ahogy kimondtam, már tudtam, hogy hiba volt. A többiek elnémultak, a levegő megdermedt körülöttünk.

Cole szeme elkerekedett egy pillanatra, a mosoly lefagyott az arcáról, és felvonta az egyik szemöldökét. Egyből Owenre nézett, talán tőle várta az útmutatást, hogy mit mondjon.

Owen csak ült, és a fejét kissé oldalra billentve sandított rám. Az ajkán halvány, gúnyba oltott görbület jelent meg, a szeme pedig kutatón siklott végig rajtam.

Darell végül felsóhajtott, mire azonnal felé kaptam a fejem. Az arca nem tükrözött érzelmeket, de a tekintete megváltozott. Szeme kékje hidegebbé vált, jeges árnyalatot vett fel, és ahogy kissé összeszűkítette, pillantása szinte figyelmeztetett, hogy ne feszegessem a témát. Aztán mintha mi sem történt volna, elfordította a fejét, és halkan szólalt meg:

– Dolgunk volt.

Leereszkedő hangsúlyától megfeszült a vállam.

Nem értettem a helyzetet.

Komolyan, mi volt ebben akkora titok?

Hova mehettek, ami ennyire bizalmas?

Heroint árultak, vagy mi a fene?

Nem is a válasz zavart – elvégre nem tartoztak nekem számadással –, hanem az a hideg, távolságtartó hangsúly. Owen továbbra is csendben figyelt, mintha kifejezetten szórakoztatná a reakcióm, és várná, hogy mit lépek.

Én pedig… Akartam volna sok mindent mondani neki, kezdve onnan, hogy ezt a stílust feldughatja magának, de ekkor elkezdődött az óra.


6. fejezet

Biológiaóra

Winter

A csengő hangja végigsöpört a termen, a beszélgetések lassan elhaltak. A tanár léptei egyenletesen koppantak a padlón, szinte azonos ritmusban a falon kattogó ósdi órával. Az asztalhoz érve ledobta a táskáját a földre.

– Jó napot! Akkor a szokásos módon üljetek a labortársatok mellé, és folytassátok a múlt heti csoportfeladatot!

Hirtelen nagy nyüzsgés támadt a teremben, a diákok felálltak és helyet cseréltek, hogy mindenki a partnere mellé kerüljön. Én viszont megszeppentem. Ijedten tekintettem körbe a teremben, majd lassan felemeltem a kezem.

– Nekem nincs partnerem. – Olyan halkan beszéltem, hogy a tanár meg sem hallotta.

Aztán arra lettem figyelmes, hogy Owen önelégülten vigyorogva levágódott mellém.

– Dehogy nincs, Hercegnő! – Büszkén kihúzta magát. – Épp őt nézed.

A padok között könyvek csapódtak össze, valaki felnevetett a hátsó sorban, egy kémcső csörrent a fémállványon. A tanár hangja többször is átszelte a termet, figyelmeztetve a hangoskodókat. Rengeteg zaj vett körül, a világom mégis Owen egyetlen mondatára szűkült.

Pislogtam néhányat, próbáltam összerakni, hogy most komolyan magára érti-e.

Persze hogy magára. Ki másra, Winter? Ne legyél hülye…

Biztos voltam benne, hogy bambán bámultam rá, mert halkan felnevetett.

– Akkor beavatsz, hogy mit csinálunk? – nyögtem ki végül, próbálva leplezni a zavaromat.

– Az rég rossz, ha el kell mondanom… – A fejét kissé oldalra billentve meredt rám. Az ajka féloldalas mosolyra húzódott, szemében izgalom csillogott.

Megszorítottam a tollat. Próbáltam visszanyerni az irányítást az érzéseim és a testem felett, de nem ment. Nem értettem ezt a hirtelen váltást a részéről. Eddig alig szólt hozzám, most viszont olyan tekintettel bámult rám, mint egy ragadozó.

– Nem maradtál le sokról – folytatta nyugodtabb hangon. – Igazából csak a múlt heti óra volt, de az is inkább csak a feladat megbeszéléséről szólt. A lényeg, hogy meg kell terveznünk és végre kell hajtanunk egy kísérletsorozatot, amivel az enzimek működését vizsgáljuk különböző hőmérsékleteken és pH-értékeken.

Az asztalon kémcsövek sorakoztak, némelyikben áttetsző folyadék csillogott, másokban enyhén opálos oldat.

– Izgi – préseltem össze az ajkamat.

A biológia nem volt a kedvenc tantárgyam, de érdekelt annyira, hogy ne utáljam.

– Te mindig ilyen lelkes vagy a biosz iránt? – mosolyogtam, hogy kicsit oldjam a helyzetet.

– Csak ha érdekel a téma – rántotta meg a vállát.

Felvont szemöldökkel bámultam rá.

– És az enzimek ennyire érdekelnek?

Owen egy kis ideig hallgatott, majd kihívó mosollyal az arcán végigmért.

– Egyre jobban.

Összeszorult a torkom.

Aztán mintha elvágták volna a pillanatot, megint kimértté vált:

– Folytassuk – fordult vissza a jegyzeteihez.

Egy rejtély volt számomra.

Annak ellenére, hogy előző nap lefagytam a jelenlétében, meglepően jó volt vele dolgozni. Lenyűgözött, hogy mennyire okos és határozott, gyakorlatilag kész tervei voltak a kísérletet illetően. Persze kikérte a véleményem, én pedig – tekintve, hogy a biológiához nagyjából annyira értettem, mint az előttem heverő kémcső az emberi kapcsolatokhoz – a kérdéseire csak egy-egy elbűvölő mosollyal reagáltam.

Próbáltam a feladatra fókuszálni, de a kíváncsiságom egyre inkább elterelte a figyelmem. Ahogy egy kémcsőért nyúlt, a karja lágyan súrolta az enyémet, és a bőröm alatt finom, nyugtalan vibrálás futott végig. Az illata körülölelt, minden lélegzetvétellel melegséget árasztott szét bennem.

Ő viszont, úgy tűnt, nem érzékelte ezt. Továbbra is magabiztosan magyarázta az enzimreakciókat, holott engem a bennem zajló kémiai folyamatok foglaltak le.

– Szóval – törtem meg a csendet, miközben egy kémcsőben lévő folyadékot figyeltem. – Van valami különösebb okod rá, hogy ennyire utálod az iskolát?

Owen felvonta a szemöldökét, miközben az egyik pipettát vette a kezébe.

– Ki mondta, hogy utálom?

– Hát… – vontam meg a vállam. – Ha már az első három órát kihagytad, gondoltam, ez egyfajta rendszer nálad.

– Talán csak jobb dolgom akadt – sóhajtotta maga elé, aztán felém fordult. Egy pillanatig figyelmesen méregetett, majd felszegte az állát, és ráérősen elmosolyodott. – Miért? Hiányoztam?

Majdnem elejtettem azt a rohadt kémcsövet! A folyadék megremegett az üvegben, ezért gyorsan visszatettem az állványra.

– Hát persze – vágtam rá gúnyosan. – Az egész iskola gyászba borult, amiért nem voltál itt.

Owen elvigyorodott, kivillantva azt az átkozottul tökéletes fogsorát.

– Mit mondhatnék? Nagy hatással vagyok az emberekre – tárta szét a karját.

– Inkább idegesítő vagy – morogtam, miközben óvatosan átöntöttem a folyadékot.

– És mégis észrevetted, hogy nem voltam itt.

Felé kaptam a fejem, de ő már ismét a jegyzeteire koncentrált. A könnyedség egy szempillantás alatt eltűnt, helyét a hideg távolságtartás vette át.

Néhány percig csendben dolgoztunk.

A teremben ugyanúgy nyüzsögtek a diákok, csak mi hallgattunk. Körülöttünk üvegek koccantak, székek csúszkáltak, nevetések és beszélgetések folytak össze.

Próbáltam figyelni a kísérletre, a hőmérsékletre és az enzimreakciókra, de Owen jelenléte szinte égette a bőrömet.

– Mondanám, hogy ügyes vagy, de nem akarom, hogy elszállj magadtól. – Miközben beszélt, átvette tőlem a jegyzetet. Az ujjai rövid időre az enyémhez értek.

Oldalra sandítottam és láttam, hogy az ajkán ott ül az a jellegzetes, pimasz félmosoly.

– Ó, milyen kedves tőled – morogtam. Az arcom felforrósodott, de igyekeztem nem mutatni. – Szóval néha tudsz bókolni is, ha nagyon akarsz.

– Néha – bólintott. – Bár a te esetedben nehéz.

Felvontam a szemöldököm.

– Miért is?

– Túl könnyen zavarba jössz – felelte teljes nyugalommal.

– Nem jövök zavarba! – vágtam rá védekezőn. A vállam megfeszült, a pulzusom a fülemben dobolt. Az órára pillantottam. A nagymutató túl lassan mozgott.

Owen elvigyorodott, és hátradőlt a széken, a karját hanyagul összefonta a mellkasa előtt.

– Ó, dehogynem.

A francba!

Nagyon erősen koncentráltam a jegyzeteimre, remélve, hogy ezzel kihúzom magam a helyzetből, de éreztem a tekintetét az arcomon. Szórakoztatta, hogy így reagálok.

